.. એટલે કે લગભગ આખું અમદાવાદ હવે વિકિપીડિઆ પર ચિત્રો દ્વારા. આ પોસ્ટમાં પોસ્ટર મૂક્યું હતું તેમ સવારે બધાં ગાંધી આશ્રમ ભેગા થયા. અમને ડર હતો કે ૨૦૦-૨૫૦ લોકો ઉમટી પડશે, પણ લગભગ ૫૦ થી ૬૦ લોકોએ આ ઈવેન્ટમાં ભાગ લીધો અને મજા આવી ગઈ. વહેલી સવારે હું સ્વેટર પહેર્યા વગર ગયો એ આજની સૌથી મોટી દુર્ઘટના ગણી શકાય, પણ થોડી વાર તડકામાં ઉભા રહ્યા પછી હિંમત આવી ગઈ હતી. ત્યાં જઈને નૂુપુર અને બીજા વોલિયન્ટર્સને મળ્યો. ચિરાગ (સોલંકી) અને હું – જૂના શહેરના રુટ નં ૨ ના કો-ઓર્ડિનેટર હતા. અમને થોડા ઓછા મેમબર્સ મળ્યા (એક રીતે સારું, તેમને મેનેજ કરવા વધુ સારા ;)). બાકીના ત્રણ રુટમાં બે પશ્ચિમ અને એક લાલ દરવાજા તરફના હતા. લગભગ ૯ વાગે અનિરુધ્ધ અને નૂપુરે બધાંને વિકિપીડિઆ, ક્રિએટીવ કોમન્સ અને સામાન્ય સૂચનાઓ આપી. આશ્રમમાં બાપુની મૂર્તિ આગળ ગ્રુપ ફોટો લીધો અને બધાં છૂટાં પડ્યા. અમારી ટીમમાં હું, ચિરાગ, તાર્કિક, શંખનાથ, મહર્ષિ, મનિષ, અંકિત, રાજપાલ અને પલક હતા.